text: 16-årig varetægtsfængslet i sag om vidnetrusler 
  31 august 2018 kl. 14.25
  En 16-årig syrisk dreng er fredag blevet varetægtsfængslet i fire uger i en sag om trusler mod et vidne.
  En 16-årig dreng fra Haderslev blev fredag ved et lukket grundlovsforhør ved Retten i Sønderborg varetægtsfængslet i fire uger, sigtet for overtrædelse af straffelovens paragraf 123 om vidnetrusler. Det skriver Syd- og Sønderjyllands Politi i en pressemeddelelse.
  Varetægtsfængslingen foregår i surrogat på en institution, da den sigtede er under 18 år.
  Den 16-årige, der er syrisk statsborger, blev anholdt af Syd- og Sønderjyllands Politi fredag morgen i Haderslev.
  Da efterforskningen stadig er i gang, og grundlovsforhøret foregik for lukkede døre, har politi og anklagemyndighed ikke yderligere oplysninger til pressen.
  